Luigi Padovese

**Luigi Padovese**, OFM.Cap. (født 31. mars 1947 i Milano i Italia, drept 3. juni 2010 i İskenderun i Tyrkia) var en katolsk biskop og apostolisk vikar av det apostoliske vikariat Anatolia i Tyrkia. Fram til han ble myrdet var han formann for Den tyrkiske bispekonferanse.
## Liv og virke
### Prest
Luigi Padovese sluttet seg til kapusinerordenen i 1965, avla løftene i 1968 og ble presteviet den 16. juni 1973. Han studerte teologi ved Det pavelige universitet Antonianum og patristikk og ordenshistorie ved Det pavelige universitet Gregoriana,  begge i Roma. I 1976 flyttet han til Det bayerske Julius-Maximilian-universitetet i Würzburg i Vest-Tyskland. I 1978 fikk han doktorgraden fra *Gregoriana* i Roma. 

Fra 1977 underviste han i patristikk og teologihistorie ved kapusinernes teologiske studieinstitusjon i Milano. I 1979 flyttet han til Det pavelige institutt for utenlandmisjonene. I 1995 ble han utnevnt til professor i patrologi ved *Antonianum*, og senere underviste han også i spiritualitetshistorie (patristikk og senantikk) ved *Gregoriana* som gjesteprofessor.

I tillegg til en rekke oppgaver i kapusinerordenen, ble han i 1990 president for Det fransiskanske institutt for spiritualitet.

### Apostolisk vikar for Anatolia, biskop
Pave Johannes Paul II utnevnte ham til titulærbiskop av *Monteverde* i 2004,  til apostolisk vikar for det apostoliske vikariat Anatolia i Tyrkia. Han ble ordinert til biskop den 7. november 2004 av den apostoliske nuntius til Tyrkia, erkebiskop Edmond Y. Farhat; medkonsekratorer var Francesco Gioia, erkebiskop av Camerino-San Severino Marche, og hans forgjenger og nye erkebiskop av Izmir, Ruggero Franceschini.

Fra 2008 til sin død var han formann for Den tyrkiske bispekonferanse.

### Mordet på biskop Padovese
Biskop Padovese ble stukket i hjel med kniv den 3. juni 2010 foran sitt hjem i middelhavshavnen İskenderun og deretter halshugget - hodet var blitt nesten fullstendig atskilt fra kroppen av drapsmannen.

Katolske ledere, som den apostoliske nuntuius til Tyrkia, erkebiskop Antonio Lucibello, og pavens talsmann fader Federico Lombardi, uttrykte sjokk og sorg over Padoveses død.

Sjåføren hans de foregående fire og et halvt år, Murat Altun, ble arrestert som mistenkt morder; han ble beskrevet som psykisk labil. Tyrkiske myndigheter, apostolisk vikar Louis Pelâtre og pave Benedikt XVI uttalte at det ikke var bevis for politisk eller religiøs bakgrunn. Men biskop Padoveses forgjenger i Anatolia, Ruggero Franceschini, erkebiskop av Izmir, klaget over at islam ble praktisert i en stadig mer radikal form, og at paven var blitt dårlig informert om hendelsen.

En stor rekviemmesse fant sted i katedralen i Milano den 14. juni 2010; gravleggingen fulgte på familiens gravsted i Milano.

Tyrkisk politi opplyste at Murat Altun hadde mottatt behandling for psykiske lidelser. Padovese var ikke lenge før drapet blitt advart av myndighetene om at Altun hadde omfavnet religiøs fundamentalisme og på den bakgrunn hadde Padovese kansellert planene om å besøke Kypros under pave Benedikts besøk der (4.-6- juni 2019), for at ikke Altun skulle komme nær paven. Etter pågripelsen sa Altun sa at han drepte Padovese på grunn av en *[[wahy]]* (åpenbaring) som identifiserte Padovese som en *[[Masih ad-Dajjal|dajjal]]* [en falsk Messias], oh han resiterte *[[adhan]]*en høyt under sin første rettssak.

Den 22. januar 2013 ble Altun i İskenderun dømt til 15 års fengsel.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio, O.P. (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Biskop Edmond Y. Farhat (1933-2016) *1988
* Biskop *Luigi Padovese* (1947-2010) *2004

## Referanser